王充道送水仙花五十枝,欣然会心,为之作咏
宋黄庭坚
凌波仙子生尘袜,水上轻盈步微月。是谁招此断肠魂,种作寒花寄愁绝。
含香体素欲倾城,山矾是弟梅是兄。坐对真成被花恼,出门一笑大江横。
水仙花
宋刘克庄
岁华摇落物萧然,一种清风绝可怜。不俱淤泥侵皓素,全凭风露发幽妍。
骚魂洒落沉湘客,玉色依稀捉月仙。却笑涪翁太脂粉,误将高雅匹婵娟。
谭贺州勉赋水仙花四绝
宋·曾丰
玉女琼姬暂谪居,水中无可与为徒。莲花固与六郎似,贞女终轻贱丈夫。
水仙花
宋刘邦直
得水能仙天与奇,寒香寂寞动冰肌。仙风道骨今谁有?淡扫蛾眉篸一枝。
水仙花
元杨载
花似金杯荐玉盘,炯然光照一庭寒。世间复有云梯子,献与嫦娥月里看。
水仙花四绝(其一)
明杨慎
乘鲤琴高采掇新,蔚蓝天上少红尘。黄姑渚畔湔裙水,不是人间妒妇津。
水仙花
清陶孚尹
泮兰沅芷若为邻,淡荡疑生罗袜尘。昨夜月明川上立,不知解佩赠何人?
水仙花
清王夫之
乱拥红云可奈何,不知人世有春波。凡心洗尽留香影,娇小冰肌玉一梭。
广群芳谱
清刘灏
六出玉盘金屈卮,青瑶丛里出花枝。清香自信高群品,故与江梅相并时。